**Կարին Շուբերտ** (գերմաներեն՝ Karin Schubert, ամբողջ անունը՝ Կարին Յոհաննա Շուբերտ (Karin Johanna Schubert, նոյեմբերի 26, 1944(1944-11-26), Համբուրգ, Նացիստական Գերմանիա, Գերմանական ռայխ, Գերմանիա), գերմանացի կինոդերասանուհի և մոդել, ով հիմնականում նկարահանվել է իտալական ֆիլմերում։ Երեսուն տարեկանում սկսել է նկարահանվել էրոտիկ, իսկ 1980-ական թվականների կեսերից՝ պոռնոգրաֆիական ֆիլմերում։

Կենսագրությունը
---------------

Կարին Շուբերտը ծնվել է Համբուրգում։ Երիտասարդ տարիներին իր կապտաչյա շիկահերի արտաքինը և 170 սմ հասակը թույլ էին տալիս, որպեսզի նա հանդես գար որպես մոդել։ Նա լուսանկարվում էր զանազան ամսագրերի համար և նկարահանվում գովազդային հոլովակներում։ Այդ տարիներին ամուսնացել էր Opel-ի ներկայացուցչի հետ և ունեցել մեկ որդի։ 1960-ական թվականների կեսերից, դերասանական կարիերա ստեղծելու նպատակով տեղափոխվել է Իտալիա և նկարահանվել իտալական մարտաֆիլմերում։

Կարին Շուբերտի մասնակցությամբ առավել հաջողված ֆիլմերից էին Ժերար Ուրիի «Վեհանձնության մոլուցք» (1971թ.) կինոնկարը` Լուի դը Ֆյունեսի, Իվ Մոնտանի և Ալիս Սափրիչի մասնակցությամբ, Էդվարդ Դմիտրիկի «Կապույտ մորուքը» (1972թ.) կինոնկարը` Ռիչարդ Բարթոնի, Ռաքել Ուելչի և Վիրնա Լիզիի մասնակցությամբ, Իվ Բուասսեի «Առևանգում Փարիզում» (1972թ.) կինոնկարը` Ժան-Լուի Տրենտինյանի, Միշել Պիկոլիի և Ջան Մարիա Վոլոնտեի մասնակցությամբ, ինչպես նաև Բրունո Կորբուչչիի «Երեք հրացանակիրները Վայրի Արևմուտքում» (1973թ.) կինոնկարը։ Հետագայում նա սկսեց նկարահանվել էրոտիկ կինոկատակերգություններում, որոնցից առավելապես հայտնի էր «Ուբալդա. Մերկ և կրակոտ» (1972թ.) կինոնկարը` Էդվիժ Ֆենեկի մասնակցությամբ։

Կարին Շուբերտի միամիտ և դեպի իրեն ձգող արտաքինը անտարբեր չի թողել ռեժիսոր Ջո Դ'Ամատոյին, ով նրան տարավ էրոտիկ կինոյի նկարահանման հրապարակ։ Այդ ժանրի առավել հայտնի ֆիլմերից էին «Սև Էմմանուելը» (1975թ.), «Բժշկուհին սավանների տակ» (1976թ.) և «Սև Էմմանուել. Աշխարհի շուրջը» (1977թ.) կինոնկարները, որտեղ նրա խաղընկերուհին Լաուրա Գեմսերն էր։

1985 թվականից Կարին Շուբերտը անցում կատարեց դեպի պոռնոգրաֆիա` նկարահանվելով և ֆիլմերում, և ամսագրերի համար։ Դրա պատճառը ֆինանսական դժվարություններն էին, որոնք կապված էին որդուն թմրամոլությունից բուժելու ծախսերի հետ։ Որդին հաճախ էր նրան ծեծում։ Հետագայում, Կարին Շուբերտը հեռուստատեսությամբ դատապարտել էր այն ամենը, ինչի միջով նա անցել էր` պոռնոաստղ դառնալու ճանապարհին։ Նա կնքել էր իր համար բավականին շահավետ պայմանագիր։ Բացի ամենամյա 180 000 գերմանական մարկ հոնորարից, նա հասել էր նրան, որ այդ ֆիլմերում պետք է բացառվեին զոոֆիլիայի և անալային սեքսի սյուժեները, պահանջելով նաև, որպեսզի իր զուգընկերները լինեին միայն սպիտակամորթներ։ Հիմնականում նա նկարահանվում էր իտալական պոռնոֆիլմերում։ 1994 թվականին, կապված տարիքի հետ, նա լքեց պոռնոարդյունաբերությունը` նկարահանվելով մոտ 24 ֆիլմերում և աշխատանքի անցավ հեռախոսային սեքս-ծառայությունում։

1994 թվականի սեպտեմբերի 1-ին, միայնությունից և աղքատությունից ընկճված լինելու արդյունքում, Կարին Շուբերտը փորձել է ինքնասպան լինել` ընդունելով բարբիտուրատներ և օղի, սակայն ժամանակին նրան նկատել և փրկել են հարևանները։ Հեռուստատեսությամբ իր հարցազրույցի ժամանակ նա հայտարարել է, որ 11 տարեկանում իր հոր կողմից ենթարկվել է սեռական ոտնձգությունների և նշել. «Ես չունեմ ընտանիք, ընկերներ, փող և ապագա։ Ես ցանկանում էի մեռնել, քանի որ իմ կյանքն արդեն կործանված է և ես բաց եմ թողել ամեն ինչ։ Մարդկանց համար, ես պարզապես պոռնիկ եմ»։ 1996 թվականին նա երկրորդ անգամ է ինքնասպանության փորձ կատարել` այս անգամ թունավորվելով ավտոմեքենայի շմոլ գազով։ Արդյունքում` կրկին նրան փրկել են, որից հետո, մի քանի շաբաթ գտնվել է առողջական ծանր վիճակում։

Ներկայումս Կարին Շուբերտը իր շների հետ միասին բնակվում է Մանցիանա համայնքում։

Մասնակի ֆիլմագրությունը
-----------------------

| Թվական | Անվանում | Բնօրինակ անվանում | Կերպար |
| --- | --- | --- | --- |
| 1968 | Ես քեզ սիրում եմ | Io ti amo | - |
| 1970 | Ծաղրուծանակ | Satiricosissimo | շիկահեր աղջիկ |
| 1970 | Գործընկերները | Vamos a matar, compañeros | Զաիրա |
| 1970 | Ամուսնացած քահանան | Il prete sposato | - |
| 1971 | Վախի պաղ աչքերը | Gli occhi freddi della paura | Ակումբի դերասանուհի |
| 1971 | Սարսափի ժամերը | Ore di terrore | Վերա |
| 1971 | Վեհանձնության մոլուցք | La folie des grandeurs | թագուհի Մարիա Աննա Պֆալց |
| 1971 | Ներեցեք, նա վճարու՞մ է հարկերը | Scusi, ma lei le paga le tasse? | Ֆաբրիցիա |
| 1972 | Կապույտ մորուքը | Bluebeard | Գրետա |
| 1972 | Առևանգում Փարիզում | L'attentat | Սաբինա |
| 1972 | Ուբալդա. Մերկ և կրակոտ | Quel gran pezzo della Ubalda tutta nuda e tutta calda | Ֆիամմա |
| 1972 | Արգելված պատմվածքներ` առանց շորերի և կապիչների | Racconti proibiti... di niente vestiti | - |
| 1973 | Պատիժ | La Punition | Բրիտ |
| 1973 | Երեք հրացանակիրները Վայրի Արևմուտքում | Tutti per uno... botte per tutti | - |
| 1974 | Աստված իմ, որքան եմ ես ցածրացել | Mio Dio, come sono caduta in basso! | Էվելին |
| 1974 | Վախի տունը | La casa della paura | Մարիա |
| 1974 | Կործանվածը | L'ammazzatina | Եվա |
| 1975 | Սև սիրամարգը | Il pavone nero | Լաուրա |
| 1975 | Սև Էմմանուելը | Emanuelle nera | Էնն Դանիելի |
| 1976 | Բժշկուհին սավանների տակ | La dottoressa sotto il lenzuolo | Լաուրա Բոնետի |
| 1976 | Երբ ամուսինները գնում են պատերազմ | Cuando los maridos se iban a la guerra | Բեատրիս |
| 1976 | Մահը հետապնդում է Մոնիկային | La muerte ronda a Mónica | Ելենա |
| 1976 | Ձվածեղ իտալական ձևով | Frittata all'italiana | - |
| 1977 | Սև Էմմանուել. Աշխարհի շուրջը | Emanuelle - Perché violenza alle donne? | Կորա Նորման |
| 1979 | Բուժքույրը զինվորական հիվանդասենյակում | L'infermiera nella corsia dei militari | Եվա |
| 1979 | Յուրահատուկ կինը | Une femme spéciale | Յասմինա |
| 1983 | Սև Վեներան | Black Venus | Մարիա |
| 1984 | Հաննա Դ. - Աղջիկը Վոնդել պուրակից | Hanna D. - La ragazza del Vondel Park | Հաննայի մայրը |
| 1984 | Հովազների ջոկատը | Panther Squad | Բարբարա |
| 1987 | Բոլորը ցանկանում են Կարինին | Altri desideri di Karin | - |
| 1987 | Մարինա. Կրակոտ հեշտամոլը | Il vizio nel ventre | - |
| 1993 | Կարմիր Գլխարկի էրոտիկ ճամփորդությունները | Le avventure erotix di Cappuccetto Rosso | տատիկ |
| 1993 | Երեք խոզուկները | Le tre porcelline | մայր |

Ծանոթագրություններ
------------------

1. 1 2  Internet Movie Database — 1990.
2. 1 2  filmportal.de — 2005.


|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AFDb · AllMovie · AlloCiné · ČSFD · Դանիական ազգային ֆիլմագրություն · Filmportal · IAFD · Internet Movie Database · ԿինոՊոիսկ · Rotten Tomatoes |
|  |
| Չափորոշչային վերահսկողություն | BNE: XX1512273 · GND: 1172324433 · ISNI: 0000 0000 7825 3244 · LCCN: no2009186552 · VIAF: 87236941 · WorldCat VIAF: 87236941 |

 |